钦定古今图书集成/明伦汇编/闺媛典/第032卷 > 陈孝女
## 钦定古今图书集成/明伦汇编/闺媛典/第032卷 > 陈孝女

按《齐东野语》：“陈孝女，钱塘人也。父业儒，尝漫游江淮
间，居胭脂岭下，家粗给。乙亥兵火，挈家永嘉山中，悉
为盗所掠，仅留一女十岁，携之乞食以归，故居荡不
复存，因寄五里塘旧仆家。闻殊胜寺设粥供，日携女
子就寺丐食。凡数月，僧扣所以，颇怜之，俾留众寮，供
榜疏职。时孙元帅下李知事者，东平人也，颇知书，亦”
寓寺傍。暇日至寺，必从容与僧谈，欲谋一士为友。僧
以陈为荐，一见投合如久要，馆谷加厚，其女亦得其
家欢心。居数日，当丁丑仲春，女子忽谓其父云：“吾母
墓在故居侧，数年不至矣。闻主人将为湖山游，能乘
此机一往拜埽否？”父以告，李欣然与俱。既至墓所，拜
奠罢，李携酒偕饮旁舍，女悲泣不已，久之，勉之还，则
泣告曰：“比闻李氏今将北归，吾父子必将从之。父老
子幼，南北万里，何日可再至吾母墓下？此所以痛也。”
言与泪俱下，父亦感痛，而女躄踊呼号，声振林木，久
而仆地，视之死矣。李义之，因与墓邻，敛而祔于母冢之旁云：呜呼！古有曹、饶二娥，焜燿史册，著为美谈。今
陈氏女年甫十四，而天性至孝，抱冢泣死，视曹饶无
愧矣。因详著以俟传《忠孝》者。